Ügyiratszám: HSZ/1189-1/2023**.**

Látta:

**----------------------------**

Bárdos Ilona

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2023. január 25-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, Nagy Attila

**A Polgármesteri Hivatal részéről jelen vannak:** dr. Morvai Gábor jegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, dr. Póti Krisztián vagyongazdálkodási referens

**Jelen vannak továbbá:** Nagyné Dede Adél a Hajdúszoboszlói Gazdasági Szolgáltató Intézmény igazgatója, Fásiné Kovács Katalin Hajdúszoboszlói Gazdasági Szolgáltató Intézmény élelmezésvezetője, Szoboszlainé Zabos Petra a Hajdúszoboszlói Gyermeksziget Bölcsőde igazgatója

**Jegyzőkönyvvezető:** Balla Lászlóné

Harsányi István: köszöntöm a megjelenteket. Az aláírt jelenléti ív alapján megállapítom, hogy a bizottság 3 fővel határozatképes (Tóth Márta és dr. Sóvágó László bizottsági tagok nincsenek jelen). A meghívóban kiküldött napirendi javaslathoz érkezett plusz egy anyag *Előterjesztés az „Országos Bringapark Program 2023” pályázati kiírásra történő pályázat benyújtására.* címmel.

Van-e más javaslat? – amennyiben nincs, kérem, szavazzunk. Aki a plusz előterjesztés napirendre vételét támogatja, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Nagy Attila) ellenszavazat és tartózkodás nélkül elfogadta az *Előterjesztés az „Országos Bringapark Program 2023” pályázati kiírásra történő pályázat benyújtására.* című anyag napirendre vételét.

Aki a plusz előterjesztéssel kiegészített napirendi javaslatot támogatja, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Nagy Attila) ellenszavazat és tartózkodás nélkül elfogadta a kiegészített napirendi javaslatot (a döntéshozatalban 3 fő vett részt).

**1/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a kiegészített napirendi javaslatot.**

**Napirend:**

1. Előterjesztés nyersanyag-normák és intézményi térítési díjak meghatározására. (képviselő-testületi ülés 06. napirend)

Előterjesztő: Bárdos Ilona irodavezető

1. Előterjesztés a 2023. évben árverésen értékesítendő ingatlanokról. (képviselő-testületi ülés 07. napirend)

Előterjesztő: Bárdos Ilona irodavezető

1. Előterjesztés garázs felépítmény alatti földterület értékesítéséről. (képviselő-testületi ülés 08. napirend)

Előterjesztő: Bárdos Ilona irodavezető

1. Előterjesztés önkormányzati ingatlanok haszonbérbeadására. (képviselő-testületi ülés 09. napirend)

Előterjesztő: Bárdos Ilona irodavezető

1. Előterjesztés a Hajdúszoboszló 0357 és 0359/2 hrsz-ú ingatlanok eseti hasznosításba adása nádkitermelés céljából. (képviselő-testületi ülés 10. napirend)

Előterjesztő: Bárdos Ilona irodavezető

1. Előterjesztés információs digitális kijelző közterületen történő kihelyezésével kapcsolatban. (képviselő-testületi ülés 15. napirend)

Előterjesztő: Szilágyiné Pál Gyöngyi irodavezető

1. Előterjesztés az „Országos Bringapark Program 2023” pályázati kiírásra történő pályázat benyújtására. (képviselő-testületi ülés napirendje)

Előterjesztő: Szilágyiné Pál Gyöngyi irodavezető

Tájékoztatók, bejelentések

**1. napirend**

***Előterjesztés nyersanyag-normák és intézményi térítési díjak meghatározására. (képviselő-testületi ülés 06. napirend)***

Harsányi István: van-e kiegészítés?

dr. Morvai Gábor: a rendelet mellékletében az 5-8. osztályosoknál rosszul szerepel az összeg, az valójában 486 Ft, nem 425 Ft. Az előterjesztés rendelettervezet melléklete nemcsak a térítési díjak változását tartalmazza, hanem azért is felül kellett vizsgálni ezt a rendeletet, mivel az „*öregségi nyugdíj legkisebb összege”*, mint fogalom, január 01-től kivezetésre került és helyébe a „*szociális vetítési alap”* fogalma került, és ezért ezzel a napirenddel ez a technikai módosítás is megtörtént. A rendeletben szereplő valamennyi „öregségi nyugdíj legkisebb összege” fogalom helyébe a „szociális vetítési alap kerül.

Harsányi István: kicsit soknak tűnik a 23%-os emelés, de mi is tapasztaljuk a bevásárlások során, hogy többet fizetünk, vagy kevesebbet vásárolunk ugyanannyi pénzért, mint korában. Ez a 23 % alá van támasztva?

Nagyné Dede Adél: igen, a most rendelkezésre álló adataink alapján ennyiből tudjuk megoldani.

Mester József: az élelmiszer árak körülbelül 100 %-kal emelkedtek, ahhoz képest a 23 % nem sok, főleg, ha ez csak a nyersanyag.

Harsányi István: van-e további kérdés? – vélemény?- amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Nagy Attila) tartózkodás és ellenszavazat nélkül elfogadta a javaslatot (a döntéshozatalban 3 fő vett részt) és - az előterjesztésben foglaltak alapján - a következő határozatot hozta:

**2/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a nyersanyag-normák és intézményi térítési díjak meghatározására előterjesztést és határozati javalatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete az intézmények vonatkozásában 2023. február 1-jétől az alábbi nyersanyagnormákat állapítja meg.**

|  |  |  |
| --- | --- | --- |
| **Intézménytípus megnevezése** | **2023.02.01-től számított nyersanyag norma (Ft/nap)** |  |
| **Bölcsőde (4 -szeri étkezés)** | **610** |  |
| **Óvoda (3-szori étkezés)** | **695** |  |
| **Általános iskolák (3-szori étkezés)** |
|  **1-4 évfolyam** | **720** |  |
|  **5-8 évfolyam** | **780** |  |
| **Középiskola ebéd** | **525** |  |
| Kollégium  |
| **Szép Ernő Kollégium (3-szori étkezés)** | **1180** |  |
| **Éltes Mátyás Ált. Isk. (5szöri étkezés)** | **1300** |  |
| **Szociális étkezés** | **525** |  |
| **Speciális étkezés:** |
| **- Óvoda és általános iskola 1-4 évfolyam**  |
| **- tízórai** | **180** |  |
| **- ebéd** | **560** |  |
| **- uzsonna** | **180** |  |
| **- Általános iskola 5-8 évfolyam, középiskola** |
| **- tízórai** | **240** |  |
| **- ebéd** | **820** |  |
| **- uzsonna** | **240** |  |

1. **A Rendkívüli gyermekvédelmi támogatásról és a személyes gondoskodás keretébe tartozó gyermekjóléti alapellátásokról szóló 19/2008 (IX.19) önkormányzati rendelet 2. sz. mellékletének tervezett módosítása:**

**INTÉZMÉNYI TÉRÍTÉSI DÍJAK**

|  |  |
| --- | --- |
| Intézménytípus megnevezése | 2022. évi intézményi térítési díj(Ft/nap) |
| **Bölcsőde (4-szeri étkezés)** | **610** |
| - reggeli | 120 |
| - tízórai | 60 |
| - ebéd | 310 |
| - uzsonna | 120 |
| **Óvoda (3-szori étkezés)** | **695** |
| - tízórai | 155 |
| - ebéd | 425 |
| - uzsonna | 115 |
| **Általános iskolák (3-szori étkezés)** |  |
|  **1-4 évfolyam** | **720** |
| - tízórai | 155 |
| - ebéd | 425 |
| - uzsonna | 140 |
|  **5-8 évfolyam** | **780** |
| - tízórai | 155 |
| - ebéd | 485 |
| - uzsonna | 140 |
| **Középiskola ebéd** | **525** |
| **Kollégium** |  |
| Szép Ernő Kollégium (3-szori étkezés) | 1180 |
| Éltes Mátyás Ált. Isk. (3-szöri étkezés) | 780 |
| Éltes Mátyás Ált. Isk. (5-szöri étkezés) | 1300 |
| **Szociális étkezés** | **525** |
| **Speciális étkezés:** |  |
| **- Óvoda és általános iskola 1-4 évfolyam** | **920** |
| - tízórai | 180 |
| - ebéd | 560 |
| - uzsonna | 180 |
| **- Általános iskola 5-8 évfolyam, középiskola** | **1300** |
| - tízórai | 240 |
| - ebéd | 820 |
| - uzsonna | 240 |

Határidő: 2023. január 26.

Felelős: bizottsági elnök

Nagyné Dede Adél a HGSZI igazgatója, Fásiné Kovács Katalin a HGSZI élelmezésvezetője és Szoboszlainé Zabos Petra a Hajdúszoboszlói Gyermeksziget Bölcsőde igazgatója távoztak az ülésről.

**2. napirend**

***Előterjesztés a 2023. évben árverésen értékesítendő ingatlanokról. (képviselő-testületi ülés 07. napirend)***

Harsányi István: van-e kiegészítés?- nincs. Kérdések következnek.

Mester József: a Galgócz sori ingatlanra vonatkozóan az értékesítési felhívásban benne van, hogy 5-10 évig mindenképp sportcélú tevékenységre lehet használni ezt a területet?- mint ahogy eddig is. Ezt mindenképp hangsúlyozni kellene, hogy az árverésen licitálók ezzel tisztában legyenek, hogy oda nem ipartelep, vagy lakótelep kell, hanem maradjon zöld terület a játszótér mellett.

dr. Póti Krisztián: az értékbecslés alapján ugyanúgy szerepel.

Mester József: a Kossuth u. 9. sz. alatti ingatlannak reális az értékbecslése? Nekem nagyon magasnak tűnik az ára, hisz ott az épület - állapotára tekintettel – bontandó. Esetleg lehetne parkolót kialakítani ott, hisz a belvárosban kevés a parkoló, de ha ennyiért megveszik, annak csak örülhetünk.

dr. Póti Krisztián: azt gondolom az értékbecslés megfelelő, ilyen árban vannak ott az ingatlanok. Igazából bontástól függetlenül a telek ennyit ér.

Harsányi István: kicsit magasnak tűnnek az árak, ez egy kikiáltási ár, ez még emelkedni is fog, ha valakit érdekel és licitálnak. Majd látjuk, hogy lesz-e érdeklődő. Javaslom, fogadjuk el most így, és ha nem lesz érdeklődő, egy új értékbecsléssel, alacsonyabb áron ismét meghirdetjük.

Van-e további hozzászólás? – amennyiben nincs, kérem szavazzunk. Aki támogatja az előterjesztést, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Nagy Attila) tartózkodás és ellenszavazat nélkül elfogadta a javaslatot (a döntéshozatalban 3 fő vett részt) és - az előterjesztésben foglaltak alapján - a következő határozatot hozta:

**3/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2023. évben árverésen értékesítendő ingatlanokról előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete hozzájárulását adja az alábbi ingatlanok árverésen történő értékesítéséhez:**

|  |  |  |  |  |
| --- | --- | --- | --- | --- |
| **Sorsz.** | **Ingatlan** **helyrajzi száma** | **Ingatlan címe, megnevezése** | **Ingatlan területe (m2)** | **Ingatlan bruttó induló ára (Ft)** |
|  **1.** | **7446** | **Rákóczi u. 177. lakóház, udvar, gazdasági épület, kereskedelmi és vendéglátó egység** | **telek: 1061****épület: 167** | **25.000.000** |
| **2.** | **4415** | **Kötelesi u. 34. beépítetlen terület** | **telek: 657** | **8.100.000** |
| **3.** | **6973/53** | **Galgócz sor beépítetlen terület** | **telek:17489** | **49.200.000** |
| **4.** | **6091** | **Kossuth u. 9.****lakóház, udvar, gazdasági épület** | **telek: 864****épület: 202** | **45.000.000** |
| **5.** | **5853**  | **Luther u. 47. lakóház, udvar****(1/2-ed tulajdoni hányad)** | **telek: 2098****épület, építmény: 636** | **35.000.000** |
| **6.** | **3404** | **Kazinczy F. u. 8.****beépítetlen terület** | **telek: 1826** | **64.000.000** |

A feltüntetett induló ár az ÁFA-t tartalmazza.

**Az ingatlanok értékesítésére a Hajdúszoboszló Város nemzeti vagyonáról szóló 10/2013. (IV.18.) önkormányzati rendelet előírásai alapján kerül sor.**

**Hajdúszoboszló Város Önkormányzatának Képviselő-testülete utasítja a Gazdasági Irodát az értékesítési eljárás lefolytatására.**

**Hajdúszoboszló Város Önkormányzatának Képviselő-testülete felhatalmazza a Polgármestert az adásvételi szerződések aláírására.**

Határidő: 2023. január 26.

Felelős: bizottsági elnök

**Tóth Márta bizottsági tag megérkezett.**

1. **napirend**

***Előterjesztés garázs felépítmény alatti földterület értékesítéséről. (képviselő-testületi ülés 08. napirend)***

Harsányi István: van-e kiegészítés?

Bárdos Ilona: ezen a garázssoron ez az utolsó garázs, amely alatt a földterületet még nem értékesítettük. A városban van még több ilyen vegyes tulajdonú garázssor, ahol a felépítmény magántulajdonban van, az alatta lévő földterület pedig az önkormányzaté.

Mester József: érdemes lenne megkeresni ezeket a garázstulajdonosokat és ajánlatot tenni ezen területek értékesítésére, hisz ezeket nem tudja az önkormányzat hasznosítani, és így nem egyenként jönnének a vásárlási kérelmükkel, hanem egyszerre folyna be egy „kis pénz” az önkormányzathoz.

Bárdos Ilona: egy levelet megérne kiküldeni a felépítmény tulajdonosoknak.

dr. Póti Krisztián: két irány lehetséges. Az összes olyan garázsfelépítmény, ami az önkormányzat tulajdonában lévő területen van, ott a területet értékesíteni, amihez telekmegosztás szükséges. A másik, hogy megtartani ezt a konstrukciót, tisztázni a jogviszonyokat és olyan bérleti díjakat megállapítani, ami a piacihoz közelít. A piacon nincs olyan, hogy más a tulajdonosa a felépítménynek és más a teleknek, de bérleti díj szempontjából nagyjából hasonlít. Nyílván nagy különbség nincs, valamennyi lehetséges, ezt ki kell dolgozni, hogy melyik a jó irány, de mindenképp rendezni szükséges.

Mester József: a bérleti díjak mennyire vannak összhangban egyéb közterületi bérleti díjakkal?

dr. Póti Krisztián: ezek a bérleti díjak a közterületi rendeletben vannak meghatározva. Ennek a garázsnak 17.000 párszáz Ft/év a bérleti díja.

Szilágyiné Pál Gyöngyi: két ilyen garázssorról tudunk a városban, ami vegyes tulajdonú. Ezek azért vannak még a város tulajdonában, mert a rendezési terv szerint közterületi funkcióval bírnak. Az egyik a bölcsőde melletti garázssor, ami nem is közterület hanem közfunkció a bölcsőde területén, én nem is adnám el itt ezeket a garázs alatti területeket. A másik a Hősök tere 3. sz. alatti társasház mögötti udvarban lévő garázssor, amit a társasház néhány éve le is kerített, és gyakorlatilag úgy működik, mintha a társasház területe lenne, de az igazság szerint közterület, és a rendezési terv sem vonja a társasházhoz ezt a területet, mint lakóterület, vagy lakóövezet. Itt átértékelném a helyzetet, szívem szerint eladnám ezt a területet a társasháznak, hisz ez a terület annyira nem tölt be közfunkciót. Úgy emlékszem korábban volt próbálkozás ezen terület megvásárlására, de a társasháznak nem volt anyagi lehetősége a vételre, lehet jó lenne ezt újra feleleveníteni. A rendezési tervben is át kellene gondolni, úgy hiszem, hogy hosszú távú fejlesztési célként az önkormányzat nem tudja használni ezt a területet.

Mester József: ezen garázsok helyére belvárosi parkolót építeni, kiválóan alkalmas lenne ez a hely, de nem szeretném elvenni a társasháztól, mert akkor ott senkinek nem lesz garázsa, tehát inkább arra kellene ösztönözni őket, hogy vegyék meg.

Szilágyiné Pál Gyöngyi: egyébként elég magas áron cserélnek gazdát ezek a garázsok. Nemrég hívott egy érdeklődő, hogy érdemes-e itt garázst venni és 5-6 millió forintos árról beszélt.

dr. Póti Krisztián: azt gondolom, hogy ha ide nyilvános parkoló lenne építve, a társasház biztosan perelné az önkormányzatot, jogvita keletkezne, mivel ők ezt a területet úgy kezelik, hogy a hátsóudvaruk.

Mester József: van erre ellenpélda is, hisz ezzel a társasházzal szemben a posta mögött parkoló lett építve az úgymond társasház udvarára, arra a területre is mondható, hogy a társasházhoz tartozik. Közparkoló lett építve az udvarukra.

Tóth Márta: a Hősök tere 3. sz. alatt a város tulajdonában lévő irodák vannak bérbe adva, amihez lehetne vagy kellene is parkolót biztosítani.

Mester József: azt gondolom, hogy inkább meg kellene velük vetetni ezt a területet, hisz garázst építettek rá, értéket fektettek bele, viszont akkor az egész területet meg kell venniük a bekötő úttal együtt, ami már egész nagy terület.

Szilágyiné Pál Gyöngyi: de gyakorlatilag csak ők használják az egész területet.

dr. Póti Krisztián: én radikálisan megemelném a bérleti díjakat a piaci díjakhoz, és ha valaki nem akarja bérelni, biztosan találunk helyette más bérlőt. Megértem azt az érvelést, hogy nagyon sok éven keresztül ennyiért kapták ezt a területet, és úgy gondolják, hogy ez tényleg ennyi, és hogy nekik ez úgymond jár. Megértem, hogy ők is választók, szavazók, nyilván az ő érdekeiket is vegyük figyelembe, ugyanakkor a másik 25 ezer lakos mit szól ahhoz, ha megtudja, hogy az ő általa bérelt garázs 10-szer ennyibe kerül, ez miért ilyen kedvező, csak azért mert közterületnek van minősítve. Ezt át kell gondolni és a szükséges koncepciót kidolgozni a megoldáshoz.

Az említett két vegyes tulajdonú garázssoron kívül még a víztorony alatti garázsoknál is hasonló a helyzet, talán még speciálisabb, és az értékesítendő ingatlanok listáján szereplő Luther u. 47 szám alatt is vannak garázsok, ahol az ingatlan a városgazdával közös tulajdon. Ezek viszonyait mindenképp tisztázni szükséges, mivel úgy tudom semmifajta papír nincs arról a földtulajdonos önkormányzat, a városgazda és a garázsfelépítmények általunk ismert tulajdonosai között. Ezt mindenképp rendezni szükséges.

Harsányi István: van-e további kérdés, vélemény? – nincs. Úgy gondolom ezt az előterjesztést támogassuk és bízzuk meg a hivatalt, hogy vizsgálja meg a többi ilyen vegyes tulajdonú garázsokat, és az önkormányzat érdekeinek figyelembevételével készítsenek egy koncepciót a következő ülésre. Aki ezzel egyetért, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**4/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárul a Hajdúszoboszló, Szilfákalja u. 31. szám mögötti 5793/32/A/17 hrsz-ú, 13 m2 nagyságú, garázs alatti földterületnek a felépítmény tulajdonosa részére történő értékesítéséhez bruttó 290.000 Ft eladási áron.**

**A Bizottság megbízza a Hivatalt azzal, hogy vizsgálja meg a többi ilyen vegyes tulajdonú garázst, és az önkormányzat érdekeinek figyelembevételével dolgozzon ki egy koncepciót a következő ülésre.**

Határidő: 2023. január 26.

Felelős: bizottsági elnök

1. **napirend**

***Előterjesztés önkormányzati ingatlanok haszonbérbeadására. (képviselő-testületi ülés 09. napirend)***

Harsányi István: van-e kiegészítés?- nincs. Kérdés? – hozzászólás?- amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**5/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az önkormányzati ingatlanok haszonbérbeadására előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete öt év bérleti időre haszonbérbe meghirdeti az alábbi, szántó, nádas művelési ágú ingatlanokat a feltüntetett licitálási alapár mellett.**

|  |  |  |  |  |  |
| --- | --- | --- | --- | --- | --- |
| Sorszám | Hrsz. | terület (ha,m2) | min. oszt. | Ak érték | Licitálási alapár (Ft/év) |
| 1. | 099/2 |  1 8969 | 2 | 66,01 | 250.500 |
| 2. | 0243/5 | 5826 | 2 |  20,27 | 100.500 |

**A licitálás során kialakult haszonbérleti díjak a 2023. évre vonatkoznak, ezt követően a bérleti díj minden évben megemelkedik a KSH által hivatalosan az előző évre közzétett fogyasztói árindex mértékével.**

**Amennyiben a szerződés lejárati ideje előtt bérbeadáson kívül más szándéka van a termőföldekkel az Önkormányzatnak, úgy az adott gazdasági év végével felmondja a szerződést.**

**A Képviselő-testület felhatalmazza a Polgármestert a szükséges okiratok aláírására.**

Határidő: 2023. január 26.

Felelős: bizottsági elnök

1. **napirend**

***Előterjesztés a Hajdúszoboszló 0357 és 0359/2 hrsz-ú ingatlanok eseti hasznosításba adása nádkitermelés céljából. (képviselő-testületi ülés 10. napirend)***

Harsányi István: van-e kiegészítés?- nincs. Kérdés? – hozzászólás?- amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**6/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárul a Hajdúszoboszló külterület 0357 és 0359/2 hrsz-ú ingatlanokra vonatkozó kizárólag nádkitermelési célú, kilencven napot meg nem haladó eseti hasznosítási szerződés megkötéséhez az ebből a célból megkeresést intéző magánszeméllyel a 0357 hrsz-ú ingatlan esetében 40.000 Ft, a 0359/2 hrsz-ú ingatlan esetében 100.000 Ft ellenértékben.**

Határidő: 2023. január 26.

Felelős: bizottsági elnök

1. **napirend**

***Előterjesztés információs digitális kijelző közterületen történő kihelyezésével kapcsolatban. (képviselő-testületi ülés 15. napirend)***

Harsányi István: van-e kiegészítés?

Szilágyiné Pál Gyöngyi: tegnap a Városfejlesztési és Műszaki Bizottság megtárgyalta az előterjesztést és egyhangúlag nem támogatta. Nem a tábla kihelyezését kifogásolta a bizottság, hanem a helyszínt, javasolták egy alkalmasabb helyet keresni a tábla kihelyezésére.

Mester József: továbbra sem támogatom ezen a helyen történő kihelyezését a digitális kijelző táblának. Ennek lenne bérleti díja?

Szilágyiné Pál Gyöngyi: igen a jelenleg érvényes díjak alapján 153.000 Ft az éves díj. Kicsit elenyészőnek tűnik ahhoz képest, hogy egy újsághirdetés vagy egy média egyszeri hirdetés mennyibe kerül.

Harsányi István: van-e kérdés? hozzászólás? - amennyiben nincs, kérem szavazzunk. Aki az előterjesztést támogatja kérem kézfeltartással jelezze.

A Bizottság 0 igennel szavazott.

Aki nem támogatja az előterjesztést, kérem kézfeltartással jelezze.

A Pénzügyi és Gazdasági Bizottság 4 nem szavazattal (Harsányi István, Mester József, Nagy Attila, Tóth Márta) igen és tartózkodás szavazat nélkül nem fogadta el a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**7/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a Szilfákalja 2. sz. alatti ingatlan előtt lévő hirdetővitrinek fölött 6 m2 méretű fém tartószerkezethez rögzített információs digitális kijelző elhelyezését.**

Határidő: 2023. január 26.

Felelős: bizottsági elnök

1. **napirend**

***Előterjesztés az „Országos Bringapark Program 2023” pályázati kiírásra történő pályázat benyújtására. (képviselő-testületi ülés napirendje)***

Harsányi István: van-e kiegészítés?

Szilágyiné Pál Gyöngyi: az „Aktív Magyarország” keretében „Országos Bringapark Program” indult ismét. Az önkormányzat 2021-ben már nyújtott be pályázatot erre a felhívásra. Akkor az volt az apropója, hogy a multicsarnok megépítésével a szabadidő parkban bizonyos játékelemeket át kell majd helyeznünk, és hogy ne szűnjenek meg egy kis forrás bevonásával próbálta ezt megoldani az önkormányzat úgy, hogy a hullámpályát áthelyeznénk egy más helyszínre, de ugyanúgy a szabadidő parkba. Akkor az a fejlesztési elképzelés 30 millió forint volt. A pályázat 50%-os támogatás intenzitású, tehát a felét az önkormányzatnak saját forrásból mellé kell tenni. Ez a felhívás most is megjelent és a sürgősséget az indokolja részünkről, hogy miután értesültünk a felhívásról a benyújtási határidőig már kevés idő áll rendelkezésre, mert február 17-ig be kell nyújtani a pályázatot, és addig már nem lesz testületi ülés. Nem tudtunk érdemben új terveket készíttetni, a korábbi tervek felülvizsgálatából próbáltunk kiindulni, és az elmúlt időszakban bekövetkezett áremelkedéseket figyelembe véve olyan 39-40 millió forintra saccoltuk a jelenlegi árakon ennek a megvalósítását. Vannak nem elszámolható kiadások, költségek a pályázati felhívás szerint, és így mintegy 23 millió forint kötelezettségvállalást kellene a képviselő-testületnek tennie a mostani ülésén a költségvetés elfogadását megelőzően, hogy be tudjuk nyújtani a pályázatot.

A Városfejlesztési és Műszaki Bizottság tegnapi ülésén megtárgyalta az előterjesztést és egyhangúlag nem támogatta. A bizottság jelenlévő tagjai úgy ítélték meg, hogy nem feltétlenül biztos, hogy ez a gazdasági év az, amikor egy olyan, hiányt nem pótló beruházást végezzünk, aminek elég jelentős az önerő szükséglete, hiszen pumpapályánk most is van kettő is, egy kisebb gyermekek, és egy nagyobb gyermekek részére kialakított.

Mester József: jelen helyzetben nem indokolt, hogy ennyi pénzt erre fordítsunk, hisz van ilyen pályánk.

Harsányi István: jobb helye is lesz annak a pénznek, ebben a nehéz gazdasági helyzetben. Van-e kérdés? – vélemény? –amennyiben nincs kérem szavazzunk. Aki az előterjesztést támogatja, kérem kézfeltartással jelezze.

0 igen szavazat.

Aki nem támogatja az előterjesztést, kérem kézfeltartással jelezze.

A Pénzügyi és Gazdasági Bizottság 4 nem szavazattal (Harsányi István, Mester József, Nagy Attila, Tóth Márta) igen és tartózkodás szavazat nélkül nem fogadta el a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**8/2023. (I.25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja az Aktív Magyarország Program részeként meghirdetett Országos Bringapark Program 2023. című felhívásra Támogatási Kérelem benyújtását min. 100 m nyomvonalú kerékpáros pumpapálya megvalósítása érdekében.**

Határidő: 2023. január 26.

Felelős: bizottsági elnök

Harsányi István: egyebekben van-e valakinek közlendője, bejelentenivalója? – nincs.

Köszönöm mindenki munkáját, további szép napot kívánok!

A Pénzügyi és Gazdasági Bizottság elnöke 1430órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2023. január 25-ei nyílt üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági elnökhelyettes***

**Balla Lászlóné**

***jegyzőkönyvvezető***